14.4.2023
MT
Il-Ġurnal Uffiċjali tal-Unjoni Ewropea
C 132/109 Il-Ħamis 6 ta’ Ottubru 2022
I. billi skont il-Pjattaforma Intergovernattiva tal-Politika tax-Xjenza dwar il-Bijodiversità u s-Servizzi Ekosistemiċi u l-Grupp Intergovernattiv ta' Esperti dwar it-Tibdil fil-Klima, il-bijodiversità marina hija pperikolata serjament; billi l-Aġenzija Ewropea għall-Ambjent wissiet dwar l-istat attwali tad-degradazzjoni tal-ambjent marin Ewropew u l-ħtieġa li l-ekosistemi marini tagħna jiġu restawrati malajr billi jiġi indirizzat l-impatt tal-attivitajiet tal-bniedem fuq l-ambjent marin; billi l-hotspots marini bħall-iskollijiet tal-qroll, il-mangrovji u l-alka tal-qiegħ huma ddegradati b'mod qawwi u huma mhedda mit-tibdil fil-klima u t-tniġġis;
J. billi jekk ma jintlaħqux l-objettivi tal-Ftehim ta' Pariġi jkun hemm impatti ambjentali u spejjeż ekonomiċi enormi, inkluża ż-żieda fil-probabbiltà li jintlaħqu l-punti kritiċi li fihom il-livelli tat-temperatura jibdew jillimitaw il-kapaċità tan-natura li tassorbi l-karbonju fl-oċeani;
K. billi l-balieni jsaħħu l-produttività tal-ekosistemi u għandhom rwol sinifikanti fil-qbid tal-karbonju mill-atmosfera; billi kull baliena kbira taqbad medja ta' 33 tunnellata ta' CO2 tul ħajjitha; billi skont il-kalkoli tal-Fond Monetarju Internazzjonali, jekk il-balieni jitħallew jirritornaw għan-numri tagħhom ta' qabel kienu jiġu kkaċċjati, tiġi ġġenerata żieda sinifikanti fil-fitoplankton li jagħmel ġid lill-klima, li tirriżulta fil-qbid addizzjonali ta' mijiet ta' miljuni ta' tunnellati ta' CO2 fis-sena ekwivalenti daqslikieku f'daqqa jkun hemm 2 biljun siġra (15); billi l-protezzjoni tal-balieni għandha tkun prijorità tal-governanza internazzjonali tal-oċeani;
L. billi l-oċeani għandhom jiġu rikonoxxuti fil-livell internazzjonali bħala beni komuni globali u għandhom jiġu protetti fid-dawl tal-uniċità u l-interkonnettività tagħhom u s-servizzi essenzjali tal-ekosistema li jipprovdu, li fuqhom jiddependu l-ġenerazzjonijiet attwali u futuri għas-soppravivenza u l-benessri tagħhom;
M. billi bis-saħħa tal-karatteristiċi u l-ispeċifiċitajiet ġeografiċi tagħhom, ir-reġjuni u l-gżejjer ultraperiferiċi tal-UE jgħinu lill-UE tibbenefika mid-dimensjoni ġeostrateġika, ekoloġika, ekonomika u kulturali tal-oċeani u tagħtihom responsabbiltajiet; billi r-reġjuni u l-gżejjer ultraperiferiċi huma fost l-aktar affettwati mit-tibdil fil-klima b'mod partikolari u f'termini ta' żvilupp sostenibbli, meta mqabbla mal-bqija tal-UE u l-bqija tad-dinja żviluppata;
N. billi l-Aġenzija Ewropea għall-Ambjent iddefiniet il-governanza tal-oċeani bħala “l-ġestjoni u l-użu tal-oċeani tad-dinja u r-riżorsi tagħhom b'modi li jżommuhom f'saħħithom, produttivi, sikuri, siguri u reżiljenti” (16);
O. billi l-ekonomija blu tal-UE tipprovdi 4,5 miljun impjieg dirett u tiġbor fiha l-industriji u s-setturi kollha relatati mal-oċeani, l-ibħra u l-kosti, bħat-tbaħħir, it-trasport tal-passiġġieri fuq il-baħar, is-sajd u l-ġenerazzjoni tal-enerġija, kif ukoll il-portijiet, it-tarzni, it-turiżmu kostali u l-akkwakultura bbażata fuq l-art; billi l-kwistjonijiet ekonomiċi relatati mal-oċeani huma element importanti tal-pakkett tal-Patt Ekoloġiku Ewropew u tal-pjan ta' rkupru, u billi l-iżvilupp ta' ekonomija blu sostenibbli, fir-rigward tal-ekosistemi marini, jista' jagħti spinta kbira lill-iżvilupp ekonomiku kif ukoll lill-ħolqien tal-impjiegi, speċjalment fil-pajjiżi u r-reġjuni kostali u insulari u fir-reġjuni ultraperiferiċi (17);
P. billi fis-Summit “One Ocean” li sar f'Brest fi Frar 2022, tnediet koalizzjoni globali għall-karbonju blu minn Franza u l-Kolombja u tnediet ukoll il-koalizzjoni ta' ambizzjoni għolja dwar il-BBNJ;
1.
Jistieden lill-UE tkun fuq quddiem nett fil-protezzjoni tal-oċeani, fir-restawr tal-ekosistemi marini, u fis-sensibilizzaz­ zjoni dwar ir-rwol essenzjali li għandhom l-oċeani biex il-pjaneta tinżamm abitabbli għall-bnedmin u għall-annimali u l-bosta benefiċċji li dan iġib għas-soċjetajiet tagħna; iqis li huwa importanti, f'dan il-kuntest, li ntejbu r-relazzjoni tagħna mal-oċeani; iħeġġeġ lill-Kummissjoni tippromwovi integrazzjoni aħjar ta' kwistjonijiet ta' konservazzjoni tal-oċeani f'oqsma oħra ta' politika, inkluż fil-konferenzi futuri dwar il-klima u l-bijodiversità, b'mod partikolari l-COP15 u l-COP27;
(15) (16) (17)
Fond Monetarju Internazzjonali, “Strateġija għall-protezzjoni tal-balieni tista' tillimita l-gassijiet serra u t-tisħin globali”, Diċembru 2019.
L-Aġenzija Ewropea għall-Ambjent, “Il-Governanza tal-oċeani”, 5 ta' Mejju 2022.
Kif affermat fir-Riżoluzzjoni tal-Parlament tat-3 ta' Mejju 2022 bit-titolu “Lejn ekonomija blu sostenibbli fl-UE: ir-rwol tas-sajd u tal-akkwakultura”,